钦定古今图书集成/方舆汇编/职方典/第1521卷 > 《山川形势》
## 钦定古今图书集成/方舆汇编/职方典/第1521卷 > 《山川形势》

九州封域，各有山川，所以表壮观，占灵毓也。天下山
川之险，贵州为最。所至峰峦络绎巉嵒连云插汉。众
水之行，悬崖穴地，横斜诘曲如龙蛇，狭处才容独木
舟，而深或至十馀丈，斯亦奇矣。然幽崖巨箐，或反为
盗贼渊薮；岸高石狠，舟楫灌溉，两无功焉。其利害多
少，可得而知也。